SA เล็งเปิด 2 โครงการ 4 พันล. ทำเลทองย่านราชพฤกษ์-แนวรฟฟ.สายสีแดง
SA เล็งเปิดพรีเซล 2 โครงการใหม่ 4 พันลบ. ชูแนวราบทำเลทองย่านราชพฤกษ์ - แนวสูงติดรถไฟฟ้าสายสีแดงสถานีทุ่งสองห้อง คาดผลตอบรับคึกคัก
SA เล็งเปิดพรีเซล 2 โครงการใหม่ 4 พันลบ. ชูแนวราบทำเลทองย่านราชพฤกษ์ - แนวสูงติดรถไฟฟ้าสายสีแดงสถานีทุ่งสองห้อง คาดผลตอบรับคึกคัก
14 ธ.ค. 2564

นายขจรศิษฐ์ สิ่งสรรเสริญ ประธานเจ้าหน้าที่บริหาร บริษัท ไซมิส แอสเสท จำกัด (มหาชน) หรือ SA เปิดเผยว่า ปัจจุบันบริษัทฯ อยู่ระหว่างเตรียม Sales Gallery ของ 2 โครงการใหม่ เพื่อเตรียมเปิด Pre-sale ภายในไตรมาส 1 และ 2/2564 นี้ ได้แก่ โครงการแนวสูง เป็นคอนโดมิเนียม Landmark @ Kasetsart TSH Station ในพื้นที่ทำเลทุ่งสองห้อง ติดสถานีรถไฟฟ้าสายสีแดง สถานีทุ่งสองห้อง มีจำนวน 436 ยูนิต ราคาเริ่มต้นที่ 90,000 บาทต่อตารางเมตร มูลค่าโครงการประมาณ 2,000 ล้านบาทและโครงการแนวราบเป็นบ้านเดี่ยว “Luxury Villa @ Ratchapruk-Pinklao” ในพื้นที่ทำเลโซนราชพฤกษ์ (พรานนก-พุทธมณฑลสาย4) เดินทางเพียง 10 นาทีถึงทางด่วนศรีรัช และเพียง 15 นาทีเพื่อเข้าสู่สาทรใจกลาง CBD มีจำนวน 61 ยูนิต ราคาเริ่มต้นที่ 25-35 ล้านบาท มูลค่าโครงการประมาณ 2,000 ล้านบาท
“บริษัทฯ เตรียมเปิด Pre-sale โครงการ Mixed Use แห่งใหม่ Landmark  @ Kasetsart TSH Station ซึ่งเป็น mixed use แห่งแรกและแห่งใหม่บนถนนวิภาวดี ติดสถานีทุ่งสองห้อง ซึ่งนับเป็น mixed use โปรเจ็คที่ 3 ของไซมิส แอสเสท และโครงการ Luxury Villa @ Ratchapruk-Pinklao โดยมั่นใจว่าด้วยทำเลที่ตั้ง ประกอบกับการออกแบบอาคารที่โดดเด่นสวยงาม ฟังก์ชั่นใช้สอยพื้นที่ได้อย่างเต็มประสิทธิภาพ มาพร้อมกับราคาที่เหมาะสม จะสามารถตอบโจทย์ลูกค้าได้อย่างดี ซึ่งจะช่วยผลักดันยอดขายรอโอนเพิ่มขึ้นตามเป้าหมายที่วางไว้” นายขจรศิษฐ์ กล่าว
นายขจรศิษฐ์ กล่าวอีกว่า บริษัทฯ ยังมีโครงการเปิดขายพร้อมโอนอีกหลายแห่งที่น่าสนใจ ได้แก่ โครงการ Wyndham Residence บริเวณตรงข้ามศูนย์ประชุมแห่งชาติสิริกิติ์, โครงการ Wyndham Garden Residence ซอย สุขุมวิท 42, โครงการ Ramada Plaza Residence ซอย สุขุมวิท 48, โครงการ Ramada Residence ซอย สุขุมวิท 87 และหมู่บ้านแนวราบไซมิส คิน รามอินทรา เป็นต้น ซึ่งหากสนใจสามารถเข้าชมห้องตัวอย่างได้ที่โครงการหรือศึกษาข้อมูลออนไลน์ได้ที่ https://www.siameseasset.co.th/ หรือสอบถามข้อมูลเพิ่มเติมโทร 1306
ขณะเดียวกัน บริษัทฯ ยังคงวางกลยุทธ์มุ่งสู่การเป็นผู้นำในธุรกิจอสังหาริมทรัพย์แบบครบวงจร โดยตั้งเป้าหมายในการขยายธุรกิจร้านอาหารและเครื่องดื่ม เพื่อตอบโจทย์กระแสธุรกิจส่งอาหารหรือ  Food Delivery มาแรงในปัจจุบัน และยังมีแนวโน้มการเติบโตมากขึ้นอย่างต่อเนื่อง
ล่าสุดบริษัทฯ ได้จัดตั้งบริษัทย่อยใหม่ “บริษัท ไซมิส แอสเสท แอนด์ เวลธ์ แมเนจเมนท์ จำกัด” หรือ SAM โดยมีวัตถุประสงค์เพื่อประกอบธุรกิจบริหารสินทรัพย์ พร้อมกับจับมือ “บริษัท อินฟินิธ เวลธ์ เอ็นเทอไพรส์ จำกัด” เพื่อร่วมทุนกันประกอบธุรกิจบริหารสินทรัพย์ เช่น การรับซื้อ โอน หรือประมูลสินทรัพย์เพื่อนำมาบริหารหรือจำหน่ายจ่ายโอนต่อไป ตลอดจนรับเป็นที่ปรึกษาให้แก่ลูกหนี้ สถาบันการเงิน หรือผู้ประกอบธุรกิจทางการเงินในการปรับปรุงโครงสร้างหนี้และการดำเนินการอื่นๆ ที่เกี่ยวข้อง เพื่อวางรากฐานบริษัทสำหรับการขยายฐานรายได้ให้สามารถเติบโตได้อย่างแข็งแกร่ง เพื่อมุ่งสร้างผลตอบแทนที่ดีแก่ผู้ถือหุ้นต่อไป